שמואל אבן דנאן (השלישי)

הרב שמואל אבן דנאן השלישי (סביב ה'ש"י, 1540 - ט"ו אדר ה'שפ"ב, 1622) היה פרשן מקראי, דרשן, אב בית הדין ורבה של פאס בתחילת המאה השבע עשרה. מבין מתקני התקנות המרכזיים של יהדות מרוקו.

קורות חייו 
נולד סביב שנת ה'ש"י בפאס לאביו רבי סעדיה - רבה של העיר. למד אצל חכמי העיר רבי שמואל חאגיז ורבי משה סידיקארו הלוי. בהמשך התמנה לסופר בית הדין. בתפקיד זה שימש יחד עם רבי מכלוף בן אסולין. בשנת ה'שנ"ב התמנה לדיין, ונמנה עם מתקני התקנות בעיר, מהם יש למנות את רבי יהודה עוזיאל, רבי סעדיה בן רבוח, רבי וידאל הצרפתי, רבי אהרן אבן חיים, רבי יחייא בירדוגו, רבי ישעיה בקיש, רבי שמואל בן חביב, ורבי שאול סירירו. רבי שמואל הקפיד לחתום על כל התקנות. בשנת ה'שס"ז, לאחר פטירתו של רבי סעדיה בן רבוח, התמנה לאב בית הדין וראש חכמי המעמד - ועמד בראש הדיינים מתקני התקנות. רבי שמואל נשא ונתן בהלכה עם חכמים מערי מרוקו ואלג'יריה.   

רבי שמואל לקח חלק בכתיבת קורות יהדות פאס, ותיעודיו נדפסו בספר 'דברי הימים של פאס'.  

נפטר בפאס בט"ו אדר ה'שפ"ב. רבי שאול סירירו הספידו.

משפחתו 
בנו רבי סעדיה היה אב בית הדין של פאס, לאחר פטירתו של רבי שאול סירירו. רבי שמואל שיכל בן אחר שנולד לו מנישואים שניים, שנפטר בגיל שנתיים.

חיבוריו 
 ספר חידושי דינים - חלק קטן מהם מחידושי הדינים נדפסו בספר 'תקנות חכמי פאס'.

 שאלות ותשובות - חלקם נדפסו בכמה מספרי חכמי מרוקו.

 תקנות - חתום על התקנות בין השנים ה'שנ"ב - ה'שע"ד. נדפסו תקנותיו בספר 'תקנות חכמי פאס', תשע"ג.

 ביאור למקרא - נדפסו מביאוריו בספר 'פאס וחכמיה'.

 ספר דרושים - בכתב יד.

ראו גם 
 תקנות המגורשים

קישורים חיצוניים 
 רבי שמואל אבן דנאן באתר הספריה הלאומית

הערות שוליים 

יהודים שמוצאם ממגורשי ספרד
פרשני המקרא
פאס: רבנים
נפטרים ב-1622